Триизмерни лазерни възстановки хвърлят светлина върху мястото на Тайната вечеря - Телевизия Европа
Засводената каменна зала, почитана от християните като място на Тайната вечеря на Иисус и учениците му, бе пресъздадена дитигално от археолози, използвали лазерни скенери и усъвършенствани фотографски техники. Сенакулът, популярно място сред поклонниците до Стария град в Йерусалим, има древни, изтрити повърхности и лошо осветление, което затруднява проучването на неговата история. Затова израелски и европейски учени са използвали лазерна технология, за да създадат детайлни триизмерни модели на залата, построена по времето на кръстоносните походи.
По този начин се хвърля светлина върху неясните произведения на изкуството по стените и се разчитат някои теологични аспекти в стаята на втория етаж над мястото, където почиват останките на еврейския цар Давид.
Амит Реем – археолог от Израелския институт за древните паметници:
„Успяхме да използваме лазерна технология в едно от най-светите места в Йерусалим и това е пробив. Успяхме да проникнем в древните камъни и да достигнем всеки ъгъл на сградата. Създадохме 3D модел на това прекрасно и свято място“.
Археологът подчертава релефните изображения, които определя като символни – „Агнус Деи“ (Божият агнец), образ на Христос, и „Лъвът на Юда“, изобразени на засводения таван на залата.
„Те разказват посланията на Тайната вечеря – Христос едновременно като Месия, победител и жертва, и лъвът като символ на Давидовата династия. Всички се комбинират в тази стая“.
Някои археолози оспорват Сенакула като истинското място на Тайната вечеря, която Иисус споделя с учениците си преди да бъде разпнат на Кръста. Но така или иначе този изследователски проект отваря „невероятни нови хоризонти“ с огромен потенциал.